               IL-KUMMISSJONI EWROPEA
            Brussell, 8.4.2016
            COM(2016) 190 final
            2016/0100(NLE)
            Proposta għal
            DEĊIŻJONI TAL-KUNSILL
            dwar il-konklużjoni tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn qasir

               MEMORANDUM TA’ SPJEGAZZJONI

               1.KUNTEST TAL-PROPOSTA

               Ir-Regolament tal-Kunsill (KE) Nru 539/2001
                  1
                jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni tal-Istati Membri u dawk li ċ-ċittadini tagħhom huma eżentati minn dik il-ħtieġa. Ir-Regolament (KE) Nru 539/2001 huwa applikat mill-Istati Membri kollha, bl-eċċezzjoni tal-Irlanda u r-Renju Unit.

               Ir-Regolament (UE) Nru 509/2014 tal-Parlament Ewropew u tal-Kunsill
                  2
                emenda r-Regolament (KE) Nru 539/2001 billi ttrasferixxa 19-il pajjiż għall-Anness II, li jelenka l-pajjiżi terzi li ċ-ċittadini tagħhom huma eżentati mir-rekwiżit tal-viża. Dawn id-19-il pajjiż huma: il-Kolombja, Dominica, Grenada, Kiribati, il-Gżejjer Marshall, il-Mikroneżja, Nauru, Palau, il-Perù, Saint Lucia, Saint Vincent u l-Grenadini, Samoa, il-Gżejjer Solomon, Timor Leste, Tonga, Trinidad u Tobago, Tuvalu, l-Emirati Għarab Magħquda u Vanuatu. Ir-referenza għal kull wieħed minn dawn il-pajjiżi fl-Anness II hija akkumpanjata b'nota f'qiegħ il-paġna li tispeċifika li "l-eżenzjoni mir-rekwiżit tal-viża għandha tapplika mid-data tad-dħul fis-seħħ ta’ ftehim dwar l-eżenzjoni mill-viża li għandu jiġi konkluż mal-Unjoni Ewropea".

               Ir-Regolament (UE) Nru 509/2014 ġie adottat fl-20 ta’ Mejju 2014 u daħal fis-seħħ fid-9 ta’ Ġunju 2014. F'Lulju 2014, il-Kummissjoni ppreżentat Rakkomandazzjoni lill-Kunsill biex jawtorizzaha biex tibda negozjati dwar ftehimiet ta’ eżenzjoni mill-viża ma’ kull wieħed mis-17-il pajjiż li ġejjin: Dominica, Grenada, Kiribati, il-Gżejjer Marshall, il-Mikroneżja, Nauru, Palau, Saint Lucia, Saint Vincent u l-Grenadini, Samoa, il-Gżejjer Solomon, Timor Leste, Tonga, Trinidad u Tobago, Tuvalu, l-Emirati Għarab Magħquda u Vanuatu
                  3
               . Fid- 9 ta’ Ottubru 2014, il-Kunsill ħareġ direttivi ta’ negozjati lill-Kummissjoni.

               Fl-ewwel serje ta' ftehimiet ta' eżenzjoni mill-viża, il-ftehimiet ġew iffirmati fis-6 ta’ Mejju 2015 (l-Emirati Għarab Magħquda), fis-26 ta’ Mejju 2015 (Timor-Leste) u t-28 ta’ Mejju 2015 (Dominica, Grenada, Saint Lucia, Saint Vincent u l-Grenadini, Samoa, Trinidad u Tobago, u Vanuatu) u japplikaw b’mod proviżorju mid-data tal-iffirmar sakemm jidħlu fis-seħħ. Il-Kunsill awtorizza l-iffirmar tat-tieni serje ta' ftehimiet ta' eżenjoni mill-viża ma' Tonga (iffirmat fl-20 ta' Novembru 2015), il-Kolombja (iffirmat fit-2 ta' Diċembru 2015), Kiribati (li d-data tiegħu għad trid tiġi ddeterminata) u Palau (iffirmat fis-7 ta' Diċembru 2015). Dawn l-erba' ftehimiet japplikaw b'mod proviżorju mill-ġurnata ta' wara d-data tal-iffirmar sakemm jidħlu fis-seħħ.

               In-negozjati ma' Tuvalu nfetħu fid-19 ta' Novembru 2014. Waqt dik il-laqgħa, l-abbozz sħiħ tat-test seta' jiġi eżaminat, u ntlaħaq ftehim fuq l-aspetti kollha fi skambji li saru wara. Il-Ftehim ġie inizjalat fi Brussell min-negozjaturi ewlenin nhar it-8 ta’ Diċembru 2015. L-Istati Membri ġew mgħarrfa waqt il-laqgħa tal-Grupp ta’ Ħidma dwar il-Viża tal-Kunsill li saret fis-26 ta' Ottubru 2015.

               2.BAŻI ĠURIDIKA

               Min-naħa tal-Unjoni, il-bażi ġuridika għall-ftehim hija l-punt (a) tal- Artikolu 77(2) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218 tiegħu.

               Il-proposta mehmuża tikkostitwixxi l-istrument legali għall-konklużjoni tal-ftehim. Il-Kunsill se jiddeċiedi b’maġġoranza kkwalifikata wara l-iffirmar tal-ftehim, f’isem l-Unjoni, minn persuna nominata mill-presidenza tal-Kunsill u wara li jkun kiseb il-kunsens tal-Parlament Ewropew skont il-punt (a) tat-tieni subparagrafu tal-Artikolu 218(6) TFUE.

               3.L-EŻITU TAN-NEGOZJATI

               Il-Kummissjoni tqis li l-għanijiet stabbiliti mill-Kunsill fid-direttivi ta’ negozjati tiegħu nkisbu, u li l-abbozz ta’ ftehim għall-eżenzjoni mill-viża hu aċċettabbli għall-Unjoni.

               Il-kontenut finali tiegħu jista’ jitqassar kif ġej:

               Skop

               Il-ftehim jipprovdi għal vjaġġar mingħajr il-viża għaċ-ċittadini tal-Unjoni Ewropea u għaċ-ċittadini ta' Tuvalu meta jivvjaġġaw lejn it-territorju tal-Parti Kontraenti l-oħra għal perjodu massimu ta' 90 jum fi kwalunkwe perjodu ta’ 180 jum.

               Sabiex jitħares it-trattament ugwali taċ-ċittadini kollha tal-UE, ġiet inkluża dispożizzjoni fil-ftehim li tiddikjara li Tuvalu jista’ tissospendi jew ittemm il-ftehim fir-rigward biss tal-Istati Membri kollha tal-Unjoni Ewropea u li l-Unjoni tista' wkoll tissospendi jew ittemm il-ftehim fir-rigward tal-Istati Membri kollha tagħha.

               Is-sitwazzjoni speċifika tar-Renju Unit u tal-Irlanda hi riflessa fil-preambolu.

               Kamp ta' applikazzjoni

               L-eżenzjoni mill-viża tkopri l-kategoriji kollha ta’ persuni (detenturi ta' passaport ordinarju, diplomatiku, tas-servizz/uffiċjali jew speċjali) li jkunu qed jivvjaġġaw għal skopijiet diversi, ħlief bl-iskop tat-twettiq ta' attività bi ħlas. Għal din il-kategorija tal-aħħar, kull Stat Membru kif ukoll Tuvalu jibqgħu liberi li jimponu r-rekwiżit tal-viża fuq iċ-ċittadini tal-Parti l-oħra skont il-liġi tal-Unjoni jew nazzjonali applikabbli. Sabiex tkun żgurata l-implimentazzjoni armonizzata, hawn mehmuża mal-ftehim dikjarazzjoni konġunta dwar l-interpretazzjoni tal-kategorija ta' persuni li jkunu qed jivvjaġġaw għall-għan ta’ attivitajiet bi ħlas.

               Tul tas-soġġorn

               Il-ftehim jipprovdi għal vjaġġar mingħajr il-viża għaċ-ċittadini tal-Unjoni Ewropea u għaċ-ċittadini ta' Tuvalu meta jivvjaġġaw lejn it-territorju tal-Parti Kontraenti l-oħra għal perjodu massimu ta' 90 jum fi kwalunkwe perjodu ta’ 180 jum. Mehmuża mal-ftehim hawn dikjarazzjoni konġunta dwar l-interpretazzjoni ta’ dan il-perjodu ta’ 90 jum fi kwalunkwe perjodu ta’ 180 jum.

               Il-ftehim jikkunsidra s-sitwazzjoni tal-Istati Membri li għalissa ma japplikawx l-acquis ta’ Schengen b’mod sħiħ. Sakemm ma jkunux parti miż-żona Schengen mingħajr fruntieri interni, l-eżenzjoni mill-viża tagħti dritt liċ-ċittadini ta' Tuvalu jibqgħu għal 90 jum fi kwalunkwe perjodu ta’ 180 jum fit-territorju ta’ kull wieħed minn dawk l-Istati Membri (preżentement il-Bulgarija, il-Kroazja, Ċipru u r-Rumanija), irrispettivament mill-perjodu kkalkulat għaż-żona Schengen kollha.

               Applikazzjoni territorjali

               Il-ftehim għandu dispożizzjonijiet relatati mal-applikazzjoni territorjali tiegħu: fil-każ ta’ Franza u n-Netherlands, l-eżenzjoni mill-viża tintitola liċ-ċittadini ta' Tuvalu biex jibqgħu biss f’dawk it-territorji Ewropej tal-Istati Membri.

               Dikjarazzjonijiet

               Flimkien mad-dikjarazzjonijiet konġunti msemmija aktar ’il fuq, żewġ dikjarazzjonijiet konġunti oħra jinsabu mehmuża mal-ftehim:

               –dwar l-assoċjazzjoni tan-Norveġja, l-Iżlanda, l-Iżvizzera u l-Liechtenstein mal-implimentazzjoni, l-applikazzjoni u l-iżvilupp tal-acquis ta’ Schengen;

               –dwar it-tixrid totali tal-informazzjoni dwar il-kontenut u l-konsegwenzi tal-ftehim dwar l-eżenzjoni mill-viża u kwistjonijiet relatati, bħal kundizzjonijiet għad-dħul fit-territorju.

               4.KONKLUŻJONI

               Fid-dawl tar-riżultati msemmija aktar 'il fuq, il-Kummissjoni tipproponi li l-Kunsill japprova, wara li jġib il-kunsens tal-Parlament Ewropew, il-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn qasir.

               2016/0100 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn qasir

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-punt (a)(v) tat-tieni subparagrafu tal-Artikolu 218(6) tiegħu,

               Wara li kkunsidra l-proposta mill-Kummissjoni Ewropea,

               Wara li kkunsidra l-kunsens tal-Parlament Ewropew
                  4
               ,

               Billi:

               (1)Il-Kummissjoni nnegozjat, f'isem l-Unjoni Ewropea, ftehim ma' Tuvalu dwar l-eżenzjoni mill-viża għal soġġorn qasir ("il-Ftehim").

               (2)B'konformità mad-Deċiżjoni tal-Kunsill (UE) 2015/[…], il-Ftehim ġie ffirmat u jkun applikat fuq bażi proviżorja minn […].

               (3)Il-Ftehim iwaqqaf Kumitat Konġunt ta' esperti għall-ġestjoni tal-Ftehim. F'dak il-Kumitat Konġunt, l-Unjoni tkun irrappreżentata mill-Kummissjoni, li għandha tkun assistita mir-rappreżentanti tal-Istati Membri.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom ir-Renju Unit ma jiħux sehem, f’konformità mad-Deċiżjoni tal-Kunsill 2000/365/KE
                  5
               ; b’hekk ir-Renju Unit mhuwiex qiegħed jieħu sehem fl-adozzjoni ta’ din id-Deċiżjoni u mhuwiex marbut biha jew soġġett għall-applikazzjoni tagħha.

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom l-Irlanda ma tiħux sehem, f’konformità mad-Deċiżjoni tal-Kunsill 2002/192/KE
                  6
               ; għaldaqstant l-Irlanda mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)Dan il-Ftehim għandu jiġi approvat,

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn qasir huwa b'dan approvat f'isem l-Unjoni.

               Artikolu 2

               Il-President tal-Kunsill għandu jagħti, f'isem l-Unjoni, in-notifika li jipprovdi għaliha l-Artikolu 8(1) tal-Ftehim
                  7
               .

               Artikolu 3

               Il-Kummissjoni, assistita mir-rappreżentanti tal-Istati Membri, għandha tirrappreżenta lill-Unjoni fil-Kumitat Konġunt ta' esperti mwaqqaf skont l-Artikolu 6 tal-Ftehim.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  Ir-Regolament tal-Kunsill (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa, ĠU L 81, 21.03.2001, p. 1.

                     (2)
                  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta’ Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, ĠU L 149, 20.5.2014, p. 67

                     (3)
                  COM(2014) 467, 17.7.2014

                     (4)
                  Il-kunsens ingħata fi […]

                     (5)
                  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

                     (6)
                  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

                     (7)
                  Id-data tad-dħul fis-seħħ tal-Ftehim se tkun ippubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

    ---documentbreak---

               IL-KUMMISSJONI EWROPEA
            Brussell, 8.4.2016
            COM(2016) 190 final
            ANNESSI
            għall-
            Proposta għal Deċiżjoni tal-Kunsill
            dwar il-konklużjoni tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn qasir

               ANNESSI

               għall-

               Proposta għal Deċiżjoni tal-Kunsill

               dwar il-konklużjoni tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn qasir

               FTEHIM

               bejn l-Unjoni Ewropea u Tuvalu dwar l-eżenzjoni mill-viża għal soġġorn qasir

               L-UNJONI EWROPEA, minn hawn 'il quddiem imsejħa “l-Unjoni” jew “l-UE”, u

               TUVALU,

               minn hawn 'il quddiem flimkien imsejħin il-“Partijiet Kontraenti”,

               BIL-ĦSIEB li jiġu żviluppati ulterjorment relazzjonijiet ta' ħbiberija bejn il-Partijiet Kontraenti u bix-xewqa li jiġi ffaċilitat l-ivvjaġġar billi jiġi żgurat dħul u soġġorn għal perjodu qasir mingħajr viża għaċ-ċittadini tagħhom,

               FILWAQT LI JIKKUNSIDRAW ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa
                  1
               , billi, fost l-oħrajn, jittrasferixxi 19-il pajjiż terz, inkluż Tuvalu, għal-lista ta' pajjiżi terzi li ċ-ċittadini tagħhom huma eżentati mir-rekwiżit tal-viża għal soġġorni qosra fl-Istati Membri,

               FILWAQT LI HUMA KONXJI li l-Artikolu 1 tar-Regolament (KE) Nru 509/2014 jistipula li għal dawk id-19-il pajjiż, l-eżenzjoni mir-rekwiżit tal-viża għandha tapplika mid-data tad-dħul fis-seħħ ta' ftehim dwar l-eżenzjoni mill-viża li għandu jiġi konkluż mal-Unjoni,

               FILWAQT LI JIXTIEQU li jitħares il-prinċipju ta' trattament indaqs taċ-ċittadini kollha tal-UE,

               FILWAQT LI JQISU li l-persuni li jivvjaġġaw bil-għan li jwettqu attività bi ħlas matul is-soġġorn qasir tagħhom mhumiex koperti b'dan il-Ftehim u għalhekk għal dik il-kategorija r-regoli rilevanti tal-liġi tal-Unjoni u tal-liġi nazzjonali tal-Istati Membri u tal-liġi nazzjonali ta' Tuvalu dwar l-obbligu jew l-eżenzjoni mill-viża u dwar l-aċċess għall-impjiegi jibqgħu japplikaw,

               FILWAQT LI JQISU l-Protokoll dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja u l-Protokoll dwar l-acquis ta' Schengen integrat fil-qafas tal-Unjoni Ewropea, annessi mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u jikkonfermaw li d-dispożizzjonijiet ta' dan il-Ftehim ma japplikawx għar-Renju Unit u l-Irlanda,

               FTIEHMU KIF ĠEJ:

               ARTIKOLU 1

               Skop

               Dan il-Ftehim jipprovdi għal vjaġġar mingħajr viża għaċ-ċittadini tal-Unjoni u għaċ-ċittadini ta' Tuvalu meta jivvjaġġaw lejn it-territorju tal-Parti Kontraenti l-oħra għall-perjodu massimu ta' 90 jum fi kwalunkwe perjodu ta' 180 jum.

               ARTIKOLU 2

               Definizzjonijiet

               Għall-finijiet ta' dan il-Ftehim:

               (a)
                     “Stat Membru” tfisser kwalunkwe Stat Membru tal-Unjoni, bl-eċċezzjoni tar-Renju Unit u l-Irlanda;

               (b)
                     “ċittadin tal-Unjoni” tfisser ċittadin ta' Stat Membru kif definit fil-punt (a);

               (c)
                     "ċittadin ta’ Tuvalu" tfisser kwalunkwe persuna li għandha ċ-ċittadinanza ta’ Tuvalu;

               (d)
                     "żona Schengen" tfisser iż-żona mingħajr fruntieri interni li tinkludi t-territorji tal-Istati Membri kif stipulat fil-punt (a) li japplikaw l-acquis ta’ Schengen b’mod sħiħ.

               ARTIKOLU 3

               Kamp ta' applikazzjoni

               1.
                     Iċ-ċittadini tal-Unjoni li għandhom passaport ordinarju, diplomatiku, ta' servizz, uffiċjali jew speċjali, li hu validu u maħruġ minn Stat Membru, jistgħu jidħlu u jibqgħu mingħajr viża fit-territorju ta' Tuvalu għall-perjodu ta' soġġorn kif definit fl-Artikolu 4(1).

               Iċ-ċittadini ta' Tuvalu li għandhom passaport ordinarju, diplomatiku, ta' servizz, uffiċjali jew speċjali, li hu validu u maħruġ minn Tuvalu, jistgħu jidħlu u jibqgħu mingħajr viża fit-territorju tal-Istati Membri għall-perjodu tas-soġġorn kif definit fl-Artikolu 4(2).

               2.
                     Il-paragrafu 1 ta' dan l-Artikolu ma japplikax għall-persuni li jivvjaġġaw bil-għan li jwettqu attività bi ħlas.

               Għal din il-kategorija ta’ persuni, kull Stat Membru jista’ jiddeċiedi b’mod individwali li jimponi l-ħtieġa ta' viża fuq iċ-ċittadini ta' Tuvalu jew li jirtiraha skont l-Artikolu 4(3) tar-Regolament tal-Kunsill (KE) Nru 539/2001
                  2
               .

               Għal din il-kategorija ta’ persuni, Tuvalu jista' jiddeċiedi dwar il-ħtieġa tal-viża jew l-eżenzjoni mill-viża għaċ-ċittadini ta’ kull Stat Membru b’mod individwali skont il-liġi nazzjonali tiegħu.

               3.
                     L-eżenzjoni mill-viża li dan il-Ftehim jipprovdi għaliha għandha tapplika mingħajr ħsara għal-liġijiet tal-Partijiet Kontraenti marbutin mal-kundizzjonijiet ta' dħul u soġġorn qasir. L-Istati Membri u Tuvalu jirriżervaw id-dritt li jirrifjutaw id-dħul u s-soġġorn qasir fit-territorji tagħhom jekk waħda jew aktar minn dawn il-kundizzjonijiet ma tkunx issodisfata.

               4.
                     L-eżenzjoni mill-viża tapplika irrispettivament mill-metodu ta' trasport użat biex jinqasmu l-fruntieri tal-Partijiet Kontraenti.

               5.
                     Kwistjonijiet li mhumiex koperti minn dan il-Ftehim għandhom ikunu regolati mil-liġi tal-Unjoni, mil-liġi nazzjonali tal-Istati Membri u mil-liġi nazzjonali ta' Tuvalu.

               ARTIKOLU 4

               Tul tas-soġġorn

               1.
                     Iċ-ċittadini tal-Unjoni jistgħu jibqgħu fit-territorju ta' Tuvalu għal perjodu massimu ta' 90 jum fi kwalunkwe perjodu ta' 180 jum.

               2.
                     Iċ-ċittadini ta' Tuvalu jistgħu jibqgħu fit-territorju tal-Istati Membri li japplikaw l-acquis ta' Schengen fl-intier tiegħu għal perjodu massimu ta' 90 jum fi kwalunkwe perjodu ta' 180 jum. Dak il-perjodu għandu jiġi kkalkulat indipendentement minn kwalunkwe soġġorn fi Stat Membru li għadu ma japplikax l-acquis ta' Schengen fl-intier tiegħu.

               Iċ-ċittadini ta' Tuvalu jistgħu jibqgħu għal perjodu massimu ta' 90 jum fi kwalunkwe perjodu ta' 180 jum fit-territorju ta' kull Stat Membru li għadu ma japplikax l-acquis ta' Schengen fl-intier tiegħu, indipendentement mill-perjodu tas-soġġorn ikkalkulat għat-territorju tal-Istati Membri li japplikaw l-acquis ta' Schengen fl-intier tiegħu.

               3.
                     Dan il-Ftehim ma jaffettwax il-possibbiltà ta' Tuvalu u tal-Istati Membri li jestendu l-perjodu tas-soġġorn għal aktar minn 90 jum f'konformità mal-liġijiet nazzjonali rispettivi tagħhom u l-liġi tal-Unjoni.

               ARTIKOLU 5

               Applikazzjoni territorjali

               1.
                     Fir-rigward tar-Repubblika Franċiża, dan il-Ftehim għandu japplika biss għat-territorju Ewropew tar-Repubblika Franċiża.

               2.
                     Fir-rigward tar-Renju tan-Netherlands, dan il-Ftehim għandu japplika biss għat-territorju Ewropew tar-Renju tan-Netherlands.

               ARTIKOLU 6

               Kumitat Konġunt għall-ġestjoni tal-Ftehim

               1.
                     Il-Partijiet Kontraenti għandhom jistabbilixxu Kumitat Konġunt ta' esperti (minn hawn 'il quddiem imsejjaħ il-“Kumitat”), magħmul minn rappreżentanti tal-Unjoni u minn rappreżentanti ta' Tuvalu. L-Unjoni għandha tkun irrappreżentata mill-Kummissjoni Ewropea.

               2.
                     Il-Kumitat għandu jkollu, fost l-oħrajn, il-kompiti li ġejjin:

               (a)
                     li jissorvelja l-implimentazzjoni ta' dan il-Ftehim;

               (b)
                     li jissuġġerixxi emendi jew żidiet għal dan il-Ftehim;

               (c)
                     li jsolvi tilwimiet li jinbtu mill-interpretazzjoni jew l-applikazzjoni ta' dan il-Ftehim.

               3.
                     Il-Kumitat għandu jitlaqqa' kull meta jkun meħtieġ, fuq talba ta' waħda mill-Partijiet Kontraenti.

               4.
                     Il-Kumitat għandu jistabbilixxi r-regoli tal-proċedura tiegħu stess.

               ARTIKOLU 7

               Ir-relazzjoni ta’ dan il-Ftehim ma’ ftehimiet bilaterali eżistenti ta’ eżenzjoni mill-viża
                  bejn l-Istati Membri u Tuvalu

               Dan il-Ftehim għandu jkollu preċedenza fuq kwalunkwe ftehim jew arranġament bilaterali konkluż bejn l-Istati Membri individwali u Tuvalu, sa fejn dawn ikopru kwistjonijiet li jaqgħu fil-kamp ta' applikazzjoni tiegħu.

               ARTIKOLU 8

               Dispożizzjonijiet finali

               1.
                     Dan il-Ftehim għandu jiġi ratifikat jew approvat mill-Partijiet Kontraenti f'konformità mal-proċeduri interni rispettivi tagħhom u jidħol fis-seħħ fl-ewwel jum tat-tieni xahar wara d-data tal-aħħar waħda miż-żewġ notifiki li bihom il-Partijiet Kontraenti jinnotifikaw lil xulxin li dawk il-proċeduri jkunu tlestew.

               Dan il-Ftehim għandu jiġi applikat fuq bażi proviżorja mill-jum wara d-data tal-iffirmar tiegħu.

               2.
                     Dan il-Ftehim qed jiġi konkluż għal perjodu indefinit, kemm-il darba ma jiġix terminat f'konformità mal-paragrafu 5.

               3.
                     Dan il-Ftehim jista' jiġi emendat bi ftehim bil-miktub mill-Partijiet Kontraenti. L-emendi jidħlu fis-seħħ wara li l-Partijiet Kontraenti jkunu nnotifikaw lil xulxin bit-tlestija tal-proċeduri interni tagħhom li huma meħtieġa għal dan il-għan.

               4.
                     Kull Parti Kontraenti tista' tissospendi l-Ftehim kollu jew parti minnu, b'mod partikolari għal raġunijiet tal-ordni pubbliku, il-protezzjoni tas-sigurtà nazzjonali jew il-protezzjoni tas-saħħa pubblika, l-immigrazzjoni illegali, jew l-introduzzjoni mill-ġdid tal-ħtieġa tal-viża minn kwalunkwe Parti Kontraenti. Id-deċiżjoni dwar is-sospensjoni għandha tiġi notifikata lill-Parti Kontraenti l-oħra mhux aktar tard minn xahrejn qabel id-dħul fis-seħħ ippjanat tagħha. Il-Parti Kontraenti li tkun issospendiet l-applikazzjoni ta' dan il-Ftehim għandha tgħarraf minnufih lill-Parti Kontraenti l-oħra f'każ li r-raġunijiet għas-sospensjoni ma jibqgħux jeżistu aktar u għandha tneħħi dik is-sospensjoni.

               5.
                     Kull Parti Kontraenti tista' ttemm dan il-Ftehim billi tavża lill-Parti l-oħra b'dan bil-miktub. Dan il-Ftehim jieqaf milli jibqa' fis-seħħ 90 jum wara.

               6.
                     Tuvalu jista' jissospendi jew itemm dan il-Ftehim biss fil-konfront tal-Istati Membri kollha.

               7.
                     L-Unjoni tista' tissospendi jew ittemm dan il-Ftehim biss fil-konfront tal-Istati Membri kollha tagħha.

               Magħmul f'żewġ kopji bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż, b'kull test ikollu l-istess awtentiċità.

               DIKJARAZZJONI KONĠUNTA FIR-RIGWARD TAL-IŻLANDA, IN-NORVEĠJA, L-IŻVIZZERA
                  U L-LIECHTENSTEIN

               Il-Partijiet Kontraenti jirrimarkaw ir-relazzjoni mill-qrib bejn l-Unjoni Ewropea u n-Norveġja, l-Iżlanda, l-Iżvizzera u l-Liechtenstein, b'mod partikolari bis-saħħa tal-Ftehimiet tat-18 ta' Mejju 1999 u tas-26 ta' Ottubru 2004 dwar l-assoċjazzjoni ta' dawn il-pajjiżi mal-implimentazzjoni, l-applikazzjoni u l-iżvilupp tal-acquis ta' Schengen.

               F'ċirkostanzi bħal dawn ikun mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, min-naħa, u Tuvalu, min-naħa l-oħra, jikkonkludu, mingħajr dewmien, ftehimiet bilaterali dwar l-eżenzjoni mill-viża għal soġġorn qasir f'termini simili għal dawk ta' dan il-Ftehim.

               DIKJARAZZJONI KONĠUNTA DWAR L-INTERPRETAZZJONI TAL-KATEGORIJA TA’ PERSUNI LI JIVVJAĠĠAW BI SKOP TA’ ATTIVITÀ
                  BI ĦLAS KIF JIDDISPONI L-ARTIKOLU 3(2) TA’ DAN IL-FTEHIM

               Xewqana li tkun żgurata interpretazzjoni komuni, il-Partijiet Kontraenti jaqblu li, għall-għan ta' dan il-Ftehim, il-kategorija ta' persuni li jwettqu attività bi ħlas tkopri l-persuni li jidħlu b'għan li jkollhom mestier bi qligħ jew attività b'remunerazzjoni fit-territorju tal-Parti Kontraenti l-oħra bħala impjegat jew fornitur ta' servizz.

               Din il-kategorija ma għandhiex tkopri:

               –
                     negozjanti, jiġifieri persuni li jivvjaġġaw bl-għan ta' deliberazzjonijiet tan-negozju (mingħajr ma jkunu impjegati fil-pajjiż tal-Parti Kontraenti l-oħra),

               –
                     sportivi jew artisti li jkunu qed iwettqu attività fuq bażi ad-hoc,

               –
                     ġurnalisti mibgħuta mill-midja tal-pajjiż ta' residenza tagħhom, u,

               –
                     apprendisti intrakorporattivi.

               L-implimentazzjoni ta' din id-Dikjarazzjoni għandha tkun immonitorjata mill-Kumitat Konġunt fi ħdan ir-responsabbiltà tiegħu skont l-Artikolu 6 ta' dan il-Ftehim, li jista' jipproponi modifiki meta, fuq il-bażi tal-esperjenzi tal-Partijiet Kontraenti, iqis li jkunu meħtieġa.

               DIKJARAZZJONI KONĠUNTA DWAR L-INTERPRETAZZJONI TAL-PERJODU TA' 90 JUM
                  FI KWALUNKWE PERJODU TA' 180 JUM KIF STABBILIT FL-ARTIKOLU 4 TA' DAN IL-FTEHIM

               Il-Partijiet Kontraenti jifhmu li l-perjodu massimu ta' 90 jum fi kwalunkwe perjodu ta' 180 jum kif previst mill-Artikolu 4 ta' dan il-Ftehim ifisser soġġorn kontinwu jew bosta soġġorni konsekuttivi, li t-tul ta' żmien totali tagħhom ma jaqbiżx id-90 jum fi kwalunkwe perjodu ta' 180 jum.

               Il-kunċett ta' “kwalunkwe” jimplika l-applikazzjoni ta' perjodu ta' referenza mobbli ta' 180 jum, billi wieħed iħares lura lejn kull ġurnata tas-soġġorn fl-aħħar perjodu ta' 180 jum, sabiex jiġi vverifikat jekk ir-rekwiżit tad-90 jum fi kwalunkwe perjodu ta' 180 jum għadux jiġi ssodisfat. Fost l-oħrajn, dan ifisser li assenza għal perjodu mhux interrott ta' 90 jum tippermetti li jkun hemm soġġorn ġdid ta' mhux aktar minn 90 jum.

               DIKJARAZZJONI KONĠUNTA DWAR L-INFURMAR TAĊ-ĊITTADINI
                  DWAR IL-FTEHIM BILATERALI TA' EŻENZJONI MILL-VIŻA

               Filwaqt li jirrikonoxxu l-importanza tat-trasparenza għaċ-ċittadini tal-Unjoni Ewropea u għaċ-ċittadini ta' Tuvalu, il-Partijiet Kontraenti jiftiehmu li jiżguraw it-tixrid totali ta' informazzjoni dwar il-kontenut u tal-konsegwenzi tal-ftehim dwar l-eżenzjoni mill-viża u kwistjonijiet relatati, bħall-kundizzjonijiet għad-dħul fit-territorju.

               _________________

                     (1)
                  ĠU L 149, 20.5.2014, p. 67.

                     (2)
                  Ir-Regolament tal-Kunsill (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa (ĠU L 81, 21.3.2001, p. 1).


               IL-KUMMISSJONI EWROPEA
            Brussell, 18.1.2016
            COM(2016) 3 final
            2016/0008(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fis-Seba’ Sessjoni tal-Kumitat Intergovernattiv ta’ Negozjar dwar il-merkurju u fl-ewwel laqgħa tal-Konferenza tal-Partijiet tal-Konvenzjoni ta’ Minamata dwar il-Merkurju fir-rigward tal-adozzjoni proviżorja u sussegwentement tal-adozzjoni finali tal-gwida msemmija fil-paragrafi 8 u 9 tal-Artikolu 8.

               Memorandum ta' Spjegazzjoni

               1.KUNTEST TAL-PROPOSTA

               L-Unjoni Ewropea (UE) u 26 Stat Membru ffirmaw il-Konvenzjoni ta’ Minamata dwar il-Merkurju (minn hawn ’il quddiem imsejħa “il-Konvenzjoni”)
                  1
                li ġiet innegozjata taħt l-awspiċi tal-Programm tan-Nazzjonijiet Uniti għall-Ambjent (UNEP) u adottata f’Ottubru 2013 waqt Konferenza tal-Plenipotenzjarji f’Kumamoto, il-Ġappun
                  2
               .

               Il-Konvenzjoni hija l-qafas legali internazzjonali ewlieni mmirat lejn il-ħarsien tas-saħħa tal-bniedem u l-ambjent mill-emissjonijiet u r-rilaxxi antropoġeniċi tal-merkurju u l-komposti tal-merkurju (minn hawn’ il quddiem msemmija bħala “l-emissjonijiet tal-merkurju”) fl-arja, l-ilma u l-art. Hija tindirizza ċ-ċiklu sħiħ tal-ħajja tal-merkurju mill-estrazzjoni primarja tal-merkurju għar-rimi tal-iskart tal-merkurju.

               L-Artikolu 8 tal-Konvenzjoni jobbliga lill-Partijiet biex jikkontrollaw u, fejn ikun possibbli, inaqqsu l-emissjonijiet tal-merkurju fl-arja li joriġinaw minn punti ta’ sors li jaqgħu fi ħdan il-kategoriji tas-sorsi elenkati fl-Anness D. Skont l-Artikolu 8(2)(b) tal-Konvenzjoni, Parti tista’ tagħżel li tirregola parti biss mis-sorsi koperti f'kategorija tas-sorsi, sakemm is-sorsi koperti jammontaw mill-inqas għal 75 fil-mija tal-emissjonijiet mill-kategorija tas-sorsi kkonċernata.

               F’konformità mal-Artikolu 8(4) tal-Konvenzjoni, il-Partijiet għandhom jeżigu li "s-sorsi kollha” ġodda
                  3
                jagħmlu użu mill-aqwa teknika disponibbli (Best Available Techniques, BAT) u mill-aħjar prattiċi ambjentali (Best Environmental Practices, BEP). Għal “sorsi eżistenti”, il-Partijiet għandhom jikkontrollaw l-emissjonijiet tal-merkurju fl-atmosfera permezz ta’ waħda jew aktar mill-miżuri elenkati fl-Artikolu 8(5) tal-Konvenzjoni, li jinkludu l-użu tal-BAT u tal-BEP, l-istabbiliment ta’ mira kwantifikata jew l-iffissar ta’ valuri limitu tal-emissjonijiet (Emission Limit Values, ELVs).  Mill-Partijiet huwa mistenni wkoll, bis-saħħa tal-Artikolu 8(7) tal-Konvenzjoni, li jistabbilixxu u jżommu inventarju tal-emissjonijiet tal-merkurju fl-arja mis-sorsi rregolati skont l-Artikolu 8.

               Biex jassisti l-Partijiet fit-twettiq ta' dawn l-obbligi, l-Artikolu 8(8) u (9) tal-Konvenzjoni jipprovdi li għandha tiġi adottata gwida mill-Konferenza tal-Partijiet għall-Konvenzjoni (CoP) dwar il-BAT u l-BEP, dwar l-appoġġ lill-partijiet fl-implimentazzjoni tal-miżuri stabbiliti fl-Artikolu 8(5) (b’mod partikolari sabiex jistabbilixxu għanijiet kwantifikati u ELVs), dwar il-kriterji li l-Partijiet jistgħu jimplimentaw skont l-Artikolu 8(2)(b) u dwar il-metodoloġija għat-tħejjija ta' inventarju tal-emissjonijiet.

               It-tieni (2) sentenza tal-Artikolu 8(10) tal-Konvenzjoni tispeċifika li l-Partijiet għandhom jieħdu kont ta’ din il-gwida meta jimplimentaw l-Artikolu 8.

               F’dan il-qafas, il-Konferenza tal-Plenipotenzjarji dwar il-Konvenzjoni stabbiliet u ddelegat grupp ta’ esperti tekniċi, bħala korp sussidjarju li jirrapporta lill-Kumitat Intergovernattiv ta’ Negozjar, biex jiżviluppa d-dokumenti ta’ gwida mitluba fl-Artikolu 8(8) u (9) imsemmi hawn fuq.  L-objettivi stabbiliti mill-Konferenza għandhom jippermettu lis-CoP li tiddeċiedi dwar dawn il-kwistjonijiet fl-ewwel laqgħa tagħha u biex tippromwovi azzjoni internazzjonali rapida sabiex tiġi protetta s-saħħa tal-bniedem u l-ambjent mill-emissjonijiet tal-merkurju antropoġeniċi sakemm tidħol fis-seħħ il-Konvenzjoni
                  4
               . Fil-fatt, l-erba’ dokumenti ta’ gwida ġew iffinalizzati minn dan il-grupp ta’ esperti, ippubblikati mis-Segretarjat tal-UNEP fi [XX/XX/XXXX]
                  5
                u għandhom għaldaqstant jiġu sottomessi għall-adozzjoni proviżorja fis-Seba’ sessjoni tal-Kumitat Intergovernattiv ta’ Negozjar (INC. 7) li għandha sseħħ mill-10 sal-15 ta’ Marzu 2016 fil-Ġordan, filwaqt li wieħed iżomm f’moħħu li dawn mhumiex mistennija li jiġu modifikati fis-sustanza fil-perjodu bejn din l-adozzjoni proviżorja u l-adozzjoni formali u finali mill-Konferenza tal-Partijiet għall-Konvenzjoni (CoP).

               2.RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT

               Il-grupp ta’ esperti tekniċi ltaqa’ erba’ darbiet bejn Frar 2014 u Settembru 2015.  Wara konsultazzjoni pubblika mill-UNEP dwar l-abbozz tad-dokumenti ta’ gwida li saret fis-sajf tal-2015, il-grupp iffinalizza l-abbozzi tad-dokumenti ftit wara r-raba’ laqgħa tiegħu li saret mill-10 sal-15 ta’ Settembru 2015 fi Stokkolma.

               Filwaqt li l-UE qed taħdem lejn it-traspożizzjoni fil-liġi tal-Unjoni u r-ratifika tal-Konvenzjoni, l-obbligi li jirriżultaw mill-paragrafi 4, 5 u 7 tal-Artikolu 8 imsemmi hawn fuq, kif ikkomplementat mill-gwida dwar l-Artikolu 8, huma diġà stabbiliti f’bosta strumenti tal-UE.  B’mod partikolari, id-Direttiva 2010/75/UE dwar l-Emissjonijiet Industrijali (IED)
                  6
                tesiġi mill-operaturi tal-installazzjonijiet koperti mill-Artikolu 8 tal-Konvenzjoni li jieħdu miżuri xierqa biex jipprevjenu t-tniġġis ikkawżat, pereżempju, minn emissjonijiet tal-merkurju, u, għal dak l-għan, li jagħmlu użu mill-BAT. Rigward l-obbligu li jistabbilixxu u jżommu inventarju tal-emissjonijiet tal-merkurju u l-metodoloġija rilevanti spjegata fil-gwida proposta, ir-Regolament (KE) Nru 166/2006 dwar Reġistru Ewropew dwar ir-Rilaxx u t-Trasferiment ta’ Inkwinanti (E-PRTR)
                  7
                jistabbilixxi dan l-inventarju.

               Għalhekk, l-adozzjoni proviżorja ta’ dokumenti ta’ gwida, segwita mill-adozzjoni formali mis-CoP, ma twassal għal ebda impatt soċjoekonomiku jew ambjentali addizzjonali fl-UE.  Iżda tinkoraġġixxi lill-pajjiżi terzi biex inaqqsu l-emissjonijiet tal-merkurju fl-arja li jikkawżaw tniġġis transkonfinali fl-UE u jikkontribwixxu għat-tniġġis fil-katina tal-ikel globali.

               3.ELEMENTI ĠURIDIĊI TAL-PROPOSTA

               Meta wieħed jikkunsidra li l-leġiżlazzjoni tal-UE hija f’konformità mal-erba’ dokumenti ta’ gwida proposti, il-pożizzjoni li għandha tittieħed mill-UE fl-INC. 7 għandha tkun li tappoġġahom sabiex tiżgura li jiġu adottati provviżjorjament, bil-ħsieb li tippromwovi l-implimentazzjoni tagħhom malajr kemm jista’ jkun u li tippermetti l-adozzjoni formali u finali tagħhom mis-CoP fl-ewwel laqgħa tagħha.

               4.L-IMPLIKAZZJONI BAĠITARJA

               Id-deċiżjoni proposta m’għandha l-ebda implikazzjoni baġitarja għall-Unjoni.

               2016/0008 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fis-Seba’ Sessjoni tal-Kumitat Intergovernattiv ta’ Negozjar dwar il-merkurju u fl-ewwel laqgħa tal-Konferenza tal-Partijiet tal-Konvenzjoni ta’ Minamata dwar il-Merkurju fir-rigward tal-adozzjoni proviżorja u sussegwentement tal-adozzjoni finali tal-gwida msemmija fil-paragrafi 8 u 9 tal-Artikolu 8.

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)L-Unjoni ffirmat il-Konvenzjoni ta’ Minamata dwar il-Merkurju
                  8
                (minn hawn’ il quddiem imsejħa “il-Konvenzjoni”).

               (2)L-Artikolu 8(4) tal-Konvenzjoni jobbliga lill-Partijiet jiżguraw li punti ta’ sorsi ġodda li jaqgħu fi ħdan il-kategoriji tas-sorsi elenkati fl-Anness D jużaw l-aqwa teknika disponibbli u l-aqwa prattika ambjentali disponibbli biex jikkontrollaw u, fejn ikun possibbli, inaqqsu l-emissjonijiet tal-merkurju u tal-komposti tal-merkurju fl-atmosfera.

               (3)L-Artikolu 8(5) tal-Konvenzjoni jipprovdi li l-partijiet għandhom jikkontrollaw u, fejn ikun possibbli, inaqqsu l-emissjonijiet fl-arja tal-merkurju u tal-komposti tal-merkurju minn punti ta' sorsi eżistenti li jaqgħu fi ħdan il-kategoriji tas-sorsi elenkati fl-Anness D billi jimplimentaw waħda jew aktar mill-miżuri li ġejjin:  l-użu tal-aħjar teknika disponibbli u l-aħjar prattika ambjentali u/jew l-istabbiliment ta’ miri kwantifikati u/jew ta' valuri ta’ limitu tal-emissjonijiet u/jew ta’ strateġija ta’ kontroll multinkwinanti u/jew miżuri alternattivi.

               (4)L-Artikolu 8(7) tal-Konvenzjoni jistieden lill-Partijiet biex jistabbilixxu u jżommu inventarju tal-emissjonijiet tal-merkurju u tal-komposti tal-merkurju fl-atmosfera.

               (5)L-Artikolu 8(8) tal-Konvenzjoni jistipula li l-Konferenza tal-Partijiet għall-Konvenzjoni, fl-ewwel laqgħa tagħha, għandha tadotta gwida dwar l-aħjar teknika disponibbli u l-aħjar prattika ambjentali, filwaqt li tqis kwalunkwe differenza bejn is-sorsi l-ġodda u dawk eżistenti u l-ħtieġa li jiġu mminimizzati l-effetti transmedjali, kif ukoll gwida mmirata li tappoġġja l-partijiet biex jimplimentaw l-obbligi tagħhom skont l-Artikolu 8(5) b’mod partikolari biex jiddeterminaw il-miri u jistabbilixxu l-valuri ta' limitu tal-emissjonijiet.

               (6)L-Artikolu 8(9) tal-Konvenzjoni jipprevedi l-adozzjoni mill-Konferenza tal-Partijiet għall-Konvenzjoni, malajr kemm jista’ jkun, ta’ gwida dwar il-kriterji li l-Partijiet jistgħu jiżviluppaw skont l-Artikolu 8(2)(b), meta jagħżlu li japplikaw miżuri ta’ kontroll dwar l-emissjonijiet tal-merkurju u tal-komposti tal-merkurju fl-arja biss għall-punti ta’ sors li jkunu f'kategorija partikolari ta' sorsi elenkata fl-Anness D, bil-kundizzjoni li mill-inqas 75 fil-mija tal-emissjonijiet tal-kategorija ta' sorsi kkonċernata jkunu koperti, u ta’ gwida dwar il-metodoloġija li għandha tintuża għat-tħejjija tal-inventarji tal-emissjonijiet tal-merkurju u tal-komposti tal-merkurju fl-arja.

               (7)It-tieni sentenza tal-Artikolu 8(10) tal-Konvenzjoni tispeċifika li l-Partijiet għandhom jieħdu kont tal-gwida meta jimplimentaw id-dispożizzjonijiet rilevanti tal-Artikolu 8. Għalhekk, din il-gwida se jkollha effetti legali.

               (8)It-test tal-erba’ dokumenti ta’ gwida proposti ġie żviluppat mill-grupp ta’ esperti tekniċi stabbilit u awtorizzat mill-Konferenza tal-Plenipotenzarji dwar il-Konvenzjoni skont l-Att Finali ta’ din il-Konferenza u formalment ippubblikat mis-Segretarjat tal-Programm tan-Nazzjonijiet Uniti għall-Ambjent fi [XX/XX/XXXX].

               (9)Il-Kumitat Intergovernattiv ta’ Negozjar tal-Konvenzjoni għandu jadotta b’mod proviżorju l-erba’ dokumenti ta’ gwida proposti fis-seba’ sessjoni tiegħu li għandha sseħħ mill-10 sal-15 ta’ Marzu 2016 fil-Ġordan sabiex jippromwovi l-implimentazzjoni tagħhom kemm jista’ jkun malajr u biex il-Konferenza tal-Partijiet tal-Konvenzjoni tkun tista' tadottahom formalment fl-ewwel laqgħa tagħha.

               (10)Il-leġiżlazzjoni tal-Unjoni, inklużi d-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-Emissjonijiet Industrijali
                  9
                u r-Regolament (KE) Nru 166/2006 tal-Parlament Ewropew u tal-Kunsill tat-18 ta’ Jannar 2006 dwar il-ħolqien ta’ Reġistru Ewropew dwar ir-Rilaxx u t-Trasferiment ta’ Inkwinanti u li jemenda d-Direttivi tal-Kunsill 91/689/KEE u 96/61/KE
                  10
                hija skont id-dispożizzjonijiet tal-Artikolu 8 tal-Konvenzjoni, kif ikkomplementat mill-gwida proposta.

               (11)Il-gwida proposta għalhekk għandha tiġi appoġġata.

               ADOTTAT DIN ID-DEĊIŻJONI:

               Artikolu 1

               Fis-seba’ sessjoni tal-Kumitat Intergovernattiv ta’ Negozjar dwar il-merkurju, l-Unjoni Ewropea għandha tappoġġa l-adozzjoni proviżorja tal-gwida msemmija fl-Artikolu 8(8)u (9) tal-Konvenzjoni ta’ Minamata dwar il-Merkurju, kif iffinalizzata mill-grupp ta’ esperti tekniċi b'mandat għal dan l-għan mill-Konferenza tal-Plenipotenzarji dwar il-Konvenzjoni u kif ippubblikata mis-Segretarjat tal-UNEP fi XX/XX/XXXX] sabiex tippromwovi l-implimentazzjoni tagħha kemm jista’ jkun malajr u biex il-Konferenza tal-Partijiet tal-Konvenzjoni tkun tista' tadottaha formalment fl-ewwel laqgħa tagħha.

                  L-Unjoni Ewropea għandha tappoġġa wkoll l-adozzjoni finali sussegwenti tal-gwida.

               Tibdiliet minuri lill-gwida li jkunu konsistenti mal-acquis tal-Unjoni jistgħu jiġu miftiehma mir-rappreżentanti tal-Unjoni mingħajr deċiżjoni ulterjuri tal-Kunsill.

               Artikolu 2

               Id-Deċiżjoni tal-Konferenza tal-Partijiet tal-Konvenzjoni ta’ Minamata dwar il-Merkurju li tadotta l-gwida għandha tiġi ppubblikata f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  Kopja ċċertifikata tal-Konvenzjoni ta’ Minamata dwar il-Merkurju hija disponibbli fuq:

                     https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (2)
                  L-Unjoni Ewropea u wieħed u għoxrin Stat Membru ffirmaw il-Konvenzjoni ta’ Minamata fl-10 ta’ Ottubru 2013; il-Kroazja, Ċipru, il-Latvja u l-Polonja fl-24 ta’ Settembru 2014 u Malta fit-8 ta’ Ottubru 2014. Filwaqt li l-Estonja u l-Portugall ma ffirmawx il-Konvenzjoni, huma esprimew l-impenn tagħhom biex jirratifikawha.

                     (3)
                  “Sors ġdid” tfisser kwalunkwe sors li l-kostruzzjoni jew il-modifika sostanzjali tiegħu bdiet mill-inqas sena wara d-data tad-dħul fis-seħħ tal-Konvenzjoni għall-Parti kkonċernata.

                     (4)
                  Riżoluzzjoni 1, paragrafu 10, UNEP (DTIE)/Hg/CONF/4

                     (5)
                  It-test tal-erba’ gwidi, kif iffinalizzat mill-grupp ta’ esperti tekniċi li rċieva l-mandat mill-Konferenza tal-Plenipotenzjarji u ppubblikat mis-Segretarjat tal-UNEP fi [XX/XX/XXXX) huwa disponibbli fuq [...].

                     (6)
                  Id-Direttiva 2010/75/KE tal-Parlament Ewropew u tal-Kunsill tal-24 ta' Novembru 2010 dwar l-Emissjonijiet Industrijali, ĠU L 334, 17.12.2010, p. 17.

                     (7)
                  Ir-Regolament (KE) Nru 166/2006 tal-Parlament Ewropew u tal-Kunsill tat-18 ta' Jannar 2006 dwar il-ħolqien ta ' Reġistru Ewropew dwar ir-Rilaxx u t-Trasferiment ta ' Inkwinanti u li jemenda d-Direttivi tal-Kunsill 91/689/KEE u 96/61/KE, ĠU L 33, 4.2.2006, p. 1.

                     (8)
                  Kopja ċċertifikata tal-Konvenzjoni ta’ Minamata dwar il-Merkurju hija disponibbli fuq:

                     https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (9)
                  ĠU L 334, 17.12.2010, p. 17.

                     (10)
                  Ir-Regolament (KE) Nru 166/2006 Reġistru Ewropew dwar ir-Rilaxx u t-Trasferiment ta' Inkwinanti u li jemenda d-Direttivi tal-Kunsill 91/689/KEE u 96/61/KE, ĠU L 33, 4.2.2006, p. 1.


               IL-KUMMISSJONI EWROPEA
            Brussell, 22.9.2016
            COM(2016) 617 final
            2016/0296(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea fl-Organizzazzjoni Marittima Internazzjonali matul is-70 u l-71 sessjoni tal-Kumitat tal-Protezzjoni tal-Ambjent tal-Baħar dwar l-approvazzjoni u l-adozzjoni ta’ emendi għall-Anness VI tal-Konvenzjoni MARPOL fir-rigward tad-deżinjazzjoni u s-seħħ effettiv tal-Baħar tat-Tramuntana u tal-Baħar Baltiku bħala Zona ta’ Kontroll tal-Emissjonijiet tal-Ossidu tan-Nitroġenu (NECA)

               MEMORANDUM TA’ SPJEGAZZJONI

               1.
                     IL-KUNTEST TAL-PROPOSTA

               Din il-proposta tal-Kummissjoni tikkonċerna l-istabbiliment tal-pożizzjoni tal-Unjoni fis-70 u l-71 sessjoni tal-Kumitat tal-Protezzjoni tal-Ambjent tal-Baħar (MEPC) tal-Organizzazzjoni Marittima Internazzjonali (OMI) fir-rigward tal-approvazzjoni u l-adozzjoni tal-emendi tal-Anness VI tal-Konvenzjoni Internazzjonali għall-Prevenzjoni tat-Tniġġis minn Vapuri (MARPOL) dwar id-deżinjazzjoni u s-seħħ effettiv tal-Baħar Baltiku u l-Baħar tat-Tramuntana bħala Żoni ta’ Kontroll tal-Emissjonijiet tal-Ossidu tan-Nitroġenu (NECA).

               Sabiex jipprevjeni, inaqqas u jikkontrolla l-emissjonijiet tal-ossidu tan-nitroġenu (NOx) mill-vapuri, l-Anness VI tal-Konvenzjoni MARPOL jipprovdi l-possibbiltà li jiddeżinja NECA, fuq talba tal-partijiet li għandhom interess komuni f’ċerta żona tal-baħar. Talba għal deżinjazzjoni għandha titressaq lill-OMI li trid tikkunsidra, tapprova u tadotta l-emendi meħtieġa għall-Anness VI tal-Konvenzjoni MARPOL, b’tali mod li d-deżinjazzjoni proposta ta’ żona ta' baħar partikolari bħala NECA tista' tidħol fis-seħħ u ssir effettiva. L-Istati Membri kollha tal-UE minbarra l-Awstrija u l-Ungerija rratifikaw l-Anness VI tal-Konvenzjoni MARPOL.

               L-ewwel NECAs li ġew deżinjati fl-ibħra tal-Amerika ta’ Fuq u fiż-żoni tal-baħar tal-Karibew tal-Istati Uniti saru effettivi fl-1 ta’ Jannar 2016. Meta magna li tkun installata fuq vapur mibni wara dik id-data tkun qed topera f’dawk iż-żoni tal-baħar, hija trid tkun konformi mal-hekk imsejħa rekwiżiti tal-Livell III, stabbiliti fl-Anness VI tal-Konvenzjoni MARPOL.

               L-iktar teknoloġiji komuni disponibbli għat-tnaqqis tal-emissjonijiet li jiżguraw il-konformità mar-rekwiżiti tal-Livell III huma s-sistemi ta’ riċirkolazzjoni tal-gass tal-egżost (EGR), is-sistemi ta’ riduzzjoni katalitika selettiva (SCR), jew il-magni li jaħdmu (parzjalment) b’gass naturali likwifikat (LNG).

               B’antiċipazzjoni tal-benefiċċji sostanzjali tal-ambjent u tas-saħħa, u fid-dawl tal-eżempju tal-Amerika ta’ Fuq, l-istati kollha riparji tal-Baħar Baltiku u tal-Baħar tat-Tramuntana b’mod konġunt iddeċidew li jipproponu d-deżinjazzjoni taż-żewġ ibħra bħala NECAs lill-OMI biex jitnaqqas b’mod sinifikanti l-ammont totali tal-emissjonijiet NOx mill-vapuri tul iż-żmien.

               L-emissjonijiet ta’ NOx mill-vapuri fil-Baħar Baltiku u fil-Baħar tat-Tramuntana jikkontribwixxu b’mod sinifikanti għat-tniġġis tal-arja, speċjalment fi bliet kbar kostali, permezz tal-formazzjoni tal-materja partikulata (PM), il-formazzjoni tal-ożonu troposferiku u il-kontribuzzjoni tal-konċentrazzjonijiet tad-diossidi tan-nitroġenu (NO2) li kollha għandhom effetti ħżiena fuq is-saħħa tal-bniedem. L-input tan-nitroġenu fl-ambjent tal-baħar u tal-art permezz tad-depożizzjoni atmosferika wkoll jikkontribwixxi għall-ewtrofikazzjoni tal-baħar u tal-art.

               L-ewtrofikazzjoni hija problema prinċipali fil-Baħar Baltiku. L-emissjonijiet ta’ NOx mill-vapuri jikkontribwixxu għall-input totali tan-nitroġenu fl-ambjent tal-baħar permezz tad-depożizzjoni atmosferika, u b’hekk jaggravaw il-problema tal-ewtrofikazzjoni tal-Baħar Baltiku. L-applikazzjoni tar-regolamenti tal-Livell III li tirriżulta mid-deżinjazzjoni tal-Baħar Baltiku bħala NECA tista’ tnaqqas l-ewtrofikazzjoni f’diversi żoni tal-Baħar Baltiku b’sa 20-30%.

               Mingħajr ebda miżuri ta’ kontroll, l-emissjonijiet ta' NOx mit-trasport marittimu fil-Baħar tat-Tramuntana se jikkontribwixxu bejn 7% sa 24% tal-medja annwali tal-konċentrazzjonijiet ta' NOx tal-arja tal-ambjent fl-istati riparji max-xtut tal-Baħar tat-Tramuntana fl-2030. Il-kontribuzzjonijiet mit-trasport marittimu għad-depożizzjoni tan-nitroġenu fl-istati tal-Baħar tat-Tramuntana jvarjaw minn 2% sa 5%. Id-deżinjazzjoni tal-Baħar tat-Tramuntana bħala NECA mistennija tnaqqas dawn il-kontribuzzjonijiet tal-emissjonijiet mit-trasport marittimu fil-Baħar tat-Tramuntana b’madwar terz.

               2.
                     X'SAR S'ISSA

               Wara l-preferenza espressa mill-istati fil-Baħar Baltiku u dawk riparji tal-Baħar tat-Tramuntana li jkollhom proċess parallel, sinkronizzat ta' deżinjazzjoni NECA kemm fil-Baħar tat-Tramuntana kif ukoll fil-Baħar Baltiku, ġie żviluppat "Pjan Direzzjonali" li jistabbilixxi l-passi li jwasslu għal tali deżinjazzjoni simultanja u s-seħħ effettiv taż-żewġ ibħra bħala NECAs.

               Il-Pjan Direzzjonali
                  1
                jipprevedi l-preżentazzjoni taż-żewġ talbiet ta’ deżinjazzjoni lill-OMI  f’Lulju 2016 bil-ħsieb tal-approvazzjoni tal-MEPC fis-70 sessjoni tagħha (Ottubru 2016), u wara jiġu adottati fil-MEPC 71 (Rebbiegħa 2017). Id-data proposta ta' meta ż-żewġ NECAs għandhom isiru effettivi hija stabbilita għall-1 ta’ Jannar 2021 sabiex l-operaturi jkollhom żmien biżżejjed biex jippreparaw u jadattaw.

               Wara x-xogħol ta’ tħejjija komprensiv li jiddeskrivi l-impatti u l-benefiċċji taż-żewġ deżinjazzjonijiet NECA, l-abbozzi tat-talbiet ta' deżinjazzjoni ġew diskussi fi gruppi ta’ ħidma tekniċi li seħħew fir-Russja u fid-Danimarka f’Mejju 2016. L-abbozzi (finali) tat-talbiet ta’ deżinjazzjoni tqassmu wkoll fost il-Grupp ta’ Ħidma tal-Kunsill dwar it-Trasport Marittimu fid-19 ta’ Mejju 2016 u fid-29 ta’ Ġunju 2016.

               F’konformità mal-Pjan Direzzjonali, il-50 laqgħa tal-Kapijiet ta’ Delegazzjoni tal-HELCOM li saret fl-Estonja fil-15 u s-16 ta’ Ġunju 2016 approvat il-preżentazzjoni tat-talba ta' deżinjazzjoni NECA lill-OMI fl-1 ta’ Lulju 2016 mill-Istati riparji rispettivi. Wara l-ftehim ta’ HELCOM, l-Istati tal-Baħar tat-Tramuntana setgħu jipproċedu bil-preżentazzjoni tat-talba tad-diżinjazzjoni tagħhom b’mod parallel sabiex isegwu l-iskeda ta' żmien għall-approvazzjoni u l-adozzjoni simultanja mill-OMI kif stabbilit fil-Pjan Direzzjonali Konġunt.

               3.
                     EMENDI GĦALL-ANNESS VI TAL-KONVENZJONI MARPOL

               F’konformità mal-kriterji u l-proċeduri stabbiliti fir-Regolament 13.6 u fl-appendiċi III tal-Anness VI tal-Konvenzjoni MARPOL biex tiġi proposta d-deżinjazzjoni ta’ żona partikolari tal-baħar bħala NECA, il-preżentazzjoni mill-Istati riparji tal-Baħar Baltiku u tal-Baħar tat-Tramuntana tipproponi l-emendi meħtieġa għall-paragrafi 5.1, 5.2 u 5.3 tar-Regolament 13 li jżidu l-Baħar tat-Tramuntana u l-Baħar Baltiku mal-Baħar tal-Amerika ta’ Fuq u l-Baħar tal-Karibew tal-Istati Uniti diġà deżinjati bħala żoni NECA, filwaqt li tispeċifika li d-deżinjazzjoni NECA tal-Baħar tat-Tramuntana u tal-Baħar Baltiku ser tidħol fis-seħħ fl-1 ta’ Jannar 2021.

               Wara l-preżentazzjoni tal-emendi proposti mill-Istati tal-Baħar tat-Tramuntana u tal-Baħar Baltiku lill-OMI fl-1 ta’ Lulju 2016, l-emendi proposti huma mistennija li jiġu kkunsidrati u approvati matul is-70 sessjoni tal-MEPC (skedata li sseħħ bejn l-24 u t-28 ta’ Ottubru 2016), u wara dan l-emendi huma mistennija li jiġu ppreżentati għall-adozzjoni lill-71 sessjoni tal-MEPC (skedata li sseħħ fir-Rebbiegħa tal-2017).

               Ladarba jiġu approvati u adottati minn dan il-Kumitat, l-emendi tal-Anness VI tar-Regolament 13 tal-Konvenzjoni MARPOL kif stabbilit hawn fuq jiġu kkomunikati għall-aċċettazzjoni lill-Partijiet Kontraenti tal-Anness VI tal-Konvenzjoni MARPOL.

               4.
                     LEĠIŻLAZZJONI RILEVANTI TAL-UE U KOMPETENZA TAL-UE

               Id-deżinjazzjoni tan-NECAs fl-ilmijiet tal-UE tikkontribwixxi b’mod sinifikanti biex jintlaħqu l-objettivi stipulati fil-politika tal-Unjoni dwar l-ambjent li timmira lejn il-preservazzjoni, il-protezzjoni u t-titjib tal-kwalità tal-ambjent tal-baħar u l-protezzjoni tas-saħħa pubblika billi ttejjeb il-kwalità tal-arja. Il-valutazzjoni tal-impatt tal-Kummissjoni li takkumpanja l-Pakkett ta’ Politika għal Arja Nadifa 2013
                  2
                nnutat li għalkemm kull deċiżjoni dwar miżuri speċifiċi tal-Unjoni li jirregolaw l-emissjonijiet ta’ NOx mit-trasport marittimu teħtieġ analiżi separata iktar speċifika, hemm potenzjal ċar biex it-trasport marittimu jġib tnaqqis kosteffettiv tal-emissjonijiet ta’ NOx u dan jikkontribwixxi għat-titjib tal-kwalità tal-ambjent tal-baħar u tal-ajru.

               Id-Direttiva Kwadru dwar l-Istrateġija Marina
                  3
                teżiġi li l-Istati Membri jieħdu l-miżuri meħtieġa sabiex jiksbu jew iżommu “status ambjentali tajjeb” fl-ambjent tal-baħar sal-2020. Status ambjentali tajjeb tfisser "l-istatus ambjentali ta’ ilmijiet marini fejn dawn jikkostitwixxu oċeani u ilmijiet ekoloġikament diversi u dinamiċi li jkunu nodfa, b’saħħithom u produttivi fil-kondizzjonijiet intrinsiċi tagħhom, u fejn l-użu tal-ambjent marin huwa f’livell li jkun sostenibbli, u li b’hekk jissalvagwardja l-potenzjal għalużi u attivitajiet minn ġenerazzjonijiet attwali u futuri" (Artikolu 3(5) tad-Direttiva Kwadru dwar l-Istrateġija Marina). Id-determinazzjoni ta’ status ambjentali tajjeb tirrikjedi, fost l-oħrajn, li l-ewtrofikazzjoni indotta mill-bniedem tkun minimizzata, speċjalment l-effetti ħżiena tagħha, bħat-telf fil-bijodiversità, id-degradazzjoni tal-ekosistema, il-proliferazzjoni ta’ algi dannużi u n-nuqqas ta’ ossiġnu fl-ilmijiet tal-qiegħ (li kollha kemm huma b’mod speċjali fil-Baħar Baltiku jseħħu fuq skala kbira). It-tnaqqis tal-inputs tan-nitroġenu li joriġinaw mit-trasport marittimu permezz tal-applikazzjoni tar-rekwiżiti tal-Livell III u li jirriżulta mid-deżinjazzjoni tal-Baħar tat-Tramuntana u tal-Baħar Baltiku bħala NECAs, se jgħin lill-Istati Membri tal-UE li jmissu ma’ dawn l-ibħra biex jiksbu “status ambjentali tajjeb” skont id-Direttiva Kwadru dwar l-Istrateġija Marina.

               Id-Direttiva dwar il-Kwalità tal-Arja Ambjentali
                  4
                tistabbilixxi, fost l-oħrajn, il-valuri ta’ limitu għall-NO2 bl-għan li jkunu evitati, prevenuti jew jitnaqqsu l-effetti ta’ ħsara fuq is-saħħa tal-bniedem u/jew l-ambjent minħabba t-tniġġis tal-arja. Il-valur limitu għall-medja annwali ta’ konċentrazzjoni ta’ NO2 huwa ta’ 40 mikrogrammi/m3. Din il-konċentrazzjoni massima tinqabeż f’diversi reġjuni u żoni speċjalment fl-Istati riparji tal-Baħar tat-Tramuntana. L-emissjonijiet tat-trasport marittimu jistgħu jikkontribwixxu għall-problemi fil-kwalità tal-arja lokali fl-Ewropa, speċjalment meta jitqies li fil-Baħar tat-Tramuntana 89% tal-emissjonijiet tal-vapuri huma sa 50 mil nawtiku 'l bogħod mill-kosta
                  5
               .

               Id-Direttiva dwar il-Kwalità tal-Arja Ambjentali tirrikonoxxi li sabiex jintlaħqu l-għanijiet stabbiliti f’din id-Direttiva, huwa partikolarment importanti li l-emissjonijiet ta’ sustanzi li jniġġsu jiġu miġġielda f’ras l-għajn, b’mod partikolari permezz ta’ miżuri li jillimitaw l-emissjoni ta’ egżost mill-magni ta’ diversi sorsi mobbli u stazzjonarji permezz tal-standards tal-magna jew tal-kwalità tal-fjuwil.

               L-Unjoni stabbilixxiet diversi biċċiet ta’ leġiżlazzjoni li jirregolaw l-emissjonijiet permezz ta’ standards tal-magni għal diversi modi ta’ trasport bit-triq (karozzi, trakkijiet u vannijiet permezz tal-istandards Ewropej
                  6
               ) u sorsi ta' makkinarju mobbli mhux tat-triq (vapuri fuq passaġġi tal-ilma interni u lokomottivi permezz tad-Direttiva dwar Makkinarju Mobbli mhux tat-Triq
                  7
               ). L-emissjonijiet tal-kubrit mit-trasport marittimu fl-ilmijiet Ewropej ġew regolati permezz tad-direttiva li tistabbilixxi r-rekwiżiti dwar il-kontenut ta' kubrit għall-vapuri
                  8
               . Din id-direttiva tittrasponi wkoll fil-liġi tal-Unjoni d-deżinjazzjoni kemm tal-Baħar tat-Tramuntana kif ukoll tal-Baħar Baltiku bħala Żoni ta’ Kontroll tal-Emissjonijiet tal-Kubrit (SECAs) skont Anness VI tal-Konvenzjoni MARPOL. Id-dħul fis-seħħ tar-rekwiżiti dwar fjuwils b’livell baxx ta’ kubrit fl-1 ta’ Jannar 2015 fiż-żewġ SECAs irriżulta f’konċentrazzjoni mnaqqsa ta’ kubrit fir-reġjuni kostali.

               Għalkemm l-emissjonijiet ta' NOx mit-trasport marittimu internazzjonali ma ġewx regolati fis-sors bil-leġiżlazzjoni tal-Unjoni, huwa rikonoxxut li t-trasport bil-baħar hu kontributur sinifikanti għat-total ta’ dawk l-emissjonijiet, kif ukoll għall-konċentrazzjoni u d-depożizzjoni fl-Unjoni, u, li dawn l-emissjonijiet għandhom jitnaqqsu
                  9
               . Peress li d-deżinjazzjoni tal-Baħar Baltiku u l-Baħar tat-Tramuntana bħala NECAs se twassal għal tnaqqis tal-emissjonijiet mit-trasport marittimu internazzjonali, kif inhuwa fil-mira tal-leġiżlazzjoni tal-Unjoni, it-talbiet ta' deżinjazzjoni proposti lill-OMI għandhom jiġu appoġġati.

               Fid-dawl tar-rabtiet bejn l-emendi proposti għall-Anness VI tal-Konvenzjoni MARPOL, li jiddeżinjaw il-Baħar tat-Tramuntana u l-Baħar Baltiku bħala NECAs u l-għanijiet u r-rekwiżiti stabbiliti fid-diversi strumenti ta’ leġiżlazzjoni tal-Unjoni li għandha l-għan li tikkontribwixxi biex tippriżerva, tipproteġi u ttejjeb il-kwalità tal-ambjent tal-ibħra kif ukoll tipproteġi s-saħħa tal-bniedem permezz ta' kwalità tal-arja mtejba, l-approvazzjoni u l-adozzjoni tal-emendi għall-Anness VI tal-Konvenzjoni MARPOL jistgħu jservu ta' qafas għall-iżvilupp futur tal-leġiżlazzjoni tal-UE f’dan il-qasam.

               5.
                     KONKLUŻJONI

               Id-dispożizzjonijiet tal-Artikolu 218(9) tat-Trattat dwar il-Funzjonament tal-Unjoni Ewropea japplikaw wkoll għall-adozzjoni tal-emendi għall-Anness VI tal-Konvenzjoni MARPOL mill-OMI, u għalhekk hija meħtieġa Deċiżjoni tal-Kunsill dwar il-pożizzjoni li għandha tiġi adottata f’isem l-Unjoni Ewropea fir-rigward tal-emendi għall-Anness VI tal-Konvenzjoni MARPOL li jiddeżinjaw il-Baħar tat-Tramuntana u l-Baħar Baltiku bħala NECAs biex jiġu approvati u adottati fis-70 u l-71 sessjoni tal-MEPC rispettivament.

               2016/0296 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata f’isem l-Unjoni Ewropea fl-Organizzazzjoni Marittima Internazzjonali matul is-70 u l-71 sessjoni tal-Kumitat tal-Protezzjoni tal-Ambjent tal-Baħar dwar l-approvazzjoni u l-adozzjoni ta’ emendi għall-Anness VI tal-Konvenzjoni MARPOL fir-rigward tad-deżinjazzjoni u s-seħħ effettiv tal-Baħar tat-Tramuntana u tal-Baħar Baltiku bħala Zona ta’ Kontroll tal-Emissjonijiet tal-Ossidu tan-Nitroġenu (NECA)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Sabiex jipprevjeni, inaqqas u jikkontrolla l-emissjonijiet tal-ossidu tan-nitroġenu (NOx) mill-vapuri, l-Anness VI tal-Konvenzjoni Internazzjonali għall-Prevenzjoni tat-Tniġġis minn Vapuri (MARPOL) jipprovdi l-possibbiltà li jiddeżinja Żona ta' Kontroll tal-Emissjonijiet NOx (NECA), fuq talba tal-partijiet li għandhom interess komuni f’ċerta żona tal-baħar.

               (2)L-Organizzazzjoni Internazzjonali Marittima (OMI) trid tikkunsidra, tapprova u tadotta l-emendi meħtieġa għall-Anness VI tal-Konvenzjoni MARPOL, b’tali mod li d-deżinjazzjoni proposta ta’ żona ta' baħar partikolati bħala NECA tista' tidħol fis-seħħ u ssir effettiva.

               (3)Il-Partijiet għall-Anness VI tal-Konvenzjoni MARPOL konfinanti mal-Baħar tat-Tramuntana u mal-Baħar Baltiku flimkien iddeċidew li jħejju żewġ proposti għad-deżinjazzjoni tal-ibħra rispettivi bħala NECAs b’effett mill-1 ta’ Jannar 2021.

               (4)Il-ħidma ta' tħejjija tal-preżentazzjoni tat-talba għad-deżinjazzjoni tal-Baħar Baltiku bħala NECA twettqet mill-Kummissjoni għall-Ħarsien tal-Ambjent tal-Baħar fil-Baħar Baltiku (jew il-Kummissjoni ta’ Ħelsinki, fil-qosor HELCOM) fil-qafas tal-Konvenzjoni ta’ Ħelsinki dwar il-Ħarsien tal-Ambjent tal-Baħar taż-Żona tal-Baħar Baltiku. Il-laqgħa tal-Kapijiet ta’ Delegazzjoni tal-HELCOM fis-16 ta’ Ġunju 2016 qablet li tippreżenta l-proposta għad-deżinjazzjoni tal-Baħar Baltiku bħala NECA għall-konsiderazzjoni mill-Kumitat għall-Protezzjoni tal-Ambjent tal-Baħar (MEPC) tal-OMI fis-70 sessjoni tiegħu.

               (5)Il-ħidma ta' tħejjija tal-preżentazzjoni tat-talba ta' deżinjazzjoni tal-Baħar tat-Tramuntana bħala NECA saret bejn l-Istati riparji tal-Baħar tat-Tramuntana fil-livell Ministerjali.

               (6)Fid-19 ta’ Mejju 2016 u fid-29 ta’ Ġunju 2016, il-Grupp ta’ Ħidma tal-Kunsill dwar it-Trasport Marittimu ġie infurmat dwar l-abbozzi ta’ proposta (finali) tat-talba ta' deżinjazzjoni tal-Baħar tat-Tramuntana u tal-Baħar Baltiku bħala NECAs biex jiġu ppreżentati lill-OMI għall-konsiderazzjoni fis-70 sessjoni tal-MEPC.

               (7)L-approvazzjoni tal-emendi għall-Anness VI tal-Konvenzjoni MARPOL li tiddeżinja l-Baħar tat-Tramuntana u l-Baħar Baltiku bħala NECAs hija mistennija fis-70 sessjoni tal-Kumitat tal-Protezzjoni tal-Ambjent tal-Baħar (MEPC), filwaqt li l-adozzjoni tagħha hija mistennija li sseħħ fl-71 sessjoni li għandha ssir f’Mejju 2017.

               (8)L-approvazzjoni u l-adozzjoni tal-emendi proposti għall-Anness VI tal-Konvenzjoni MARPOL mill-MEPC tal-OMI li jiddeżinjaw l-Baħar tat-Tramuntana u l-Baħar Baltiku bħala NECAs għandhom effett legali skont it-tifsira tal-Artikolu 218(9) tat-TFUE.

               (9)Is-seba’ Programm ta’ Azzjoni Ambjentali
                  10
                jikkonferma l-objettiv fit-tul tal-Unjoni rigward il-politika dwar l-arja, li jintlaħqu livelli ta’ kwalità tal-arja li ma jagħtux lok għal impatti negattivi fuq is-saħħa tal-bniedem u l-ambjent u għal riskji sinifikanti għalihom, u jitlob, għal dak l-għan, li jkun hemm konformità sħiħa mal-leġiżlazzjoni attwali tal-Unjoni dwar il-kwalità tal-arja, miri u azzjonijiet strateġiċi għal wara l-2020, sforzi msaħħa f’oqsma fejn il-popolazzjoni u l-ekosistemi jinsabu esposti għal livelli għolja ta’ sustanzi li jniġġsu l-arja u tnaqqis tal-livelli u tad-depożizzjoni ta' niġġiesa tal-arja li jġibu l-aċidifikazzjoni u l-ewtrofikazzjoni kif ukoll tal-livell tat-tniġġis tal-arja tal-ożonu għal taħt il-livelli u l-ammonti kritiċi.

               (10)Fl-2013 total ta’ 19 mit-28 Stati Membri rreġistraw eċċedenzi tal-valur tal-limitu annwali għad-dijossidu tan-nitroġenu (NO2) kif stabbilit fid-Direttiva 2008/50/KE tal-Parlament Ewropew u tal-Kunsill
                  11
                fi stazzjon wieħed ta’ monitoraġġ jew aktar. Fl-UE-28, 9% tal-popolazzjoni urbana tgħix f’żoni fejn fis-sena 2013 inqabeż il-valur ta’ limitu annwali tal-UE u l-linji gwida għall-kwalità tal-arja tal-WHO għal NO2
                  12
               .

               (11)L-emissjonijiet tal-vapuri huma magħrufa li għandhom impatt fuq is-saħħa tal-bniedem, fuq l-ekosistemi u fuq il-kwalità tal-arja fl-Unjoni,għaliex huma dawk li prinċipalment jiġġeneraw l-emmissjoniijet notevolment tal-ossidi tan-nitroġenu (NOx), tal-ossidi tal-kubrit (SOx), tal-metan (CH4), tal-materja partikulata (PM) u tal-karbonju iswed (BC).

               (12)Skont il-valutazzjoni tal-impatt li takkumpanja l-Pakkett ta’ Politika dwar l-Arja Nadifa ta’ Diċembru 2013
                  13
               , l-emissjonijiet ta’ kubrit mit-trasport marittimu huma mistennija li jonqsu b’mod sinifikanti wara r-reviżjoni tad-Direttiva dwar il-kontenut ta’ kubrit fil-fjuwils tal-baħar
                  14
               , filwaqt li l-emissjonijiet ta' PM u ta' NOx mill-magni tal-vapuri se jkomplu jaffettwaw l-livelli tal-kwalità tal-arja fl-Unjoni. L-emissjonijiet ta’ NOx mit-trasport marittimu internazzjonali fl-ibħra Ewropej jistgħu jkunu daqs dawk li ġejjin mis-sorsi bbażati fuq l-art fl-Unjoni mill-2020 ’il quddiem
                  15
               .

               (13)It-tnaqqis progressiv tat-tniġġis tal-arja fl-Unjoni huwa msejjes fuq leġiżlazzjoni dwar tniġġis tal-arja abbażi tas-sors, speċifiku għas-sustanza, li tiddefinixxi l-limiti ta’ emissjonijiet (NOx), fost l-oħrajn, permezz ta’ standards ta' fjuwils u ta’ magni għal diversi sorsi ta’ emissjonijiet mobbli u wieqfa.

               (14)Filwaqt li l-Unjoni stabbilixxiet l-istandards tal-fjuwil tal-baħar kif ukoll l-obbligi ta' monitoraġġ, rappurtar u verifika tal-emissjonijiet bl-għan li tipproteġi u ttejjeb il-kwalità tal-ambjent u tas-saħħa tal-bniedem mill-emissjonijiet ta' SOx u ta' CO2 fl-arja ġġenerati mit-trasport marittimu, bħalissa ma hemm l-ebda sors speċifiku ta’ leġiżlazzjoni tal-Unjoni li tindirizza l-emissjonijiet ta’ NOx mit-trasport marittimu internazzjonali.

               (15)Il-Komunikazzjoni tal-2013 dwar il-Programm għal Arja Nadifa għall-Ewropa
                  16
                tenfasizza li l-emissjonijiet mit-trasport marittimu se jkomplu jkollhom impatt fuq il-kwalità tal-arja fuq l-art, u li t-tnaqqis mis-settur tat-trasport marittimu jista' jkun kosteffettiv. Hija tinnota wkoll li minħabba n-natura internazzjonali tat-trasport marittimu, fil-prinċipju għandha tingħata preferenza għall-iżvilupp ta’ politika fil-livell internazzjonali, bħalma huma d-deżinjazzjoni ta’ Żoni ta’ Kontroll għall-Emissjonijiet ta' NOx u l-infurzar tal-istandards għall-emissjonijiet ta' NOx diġà miftiehma mill-OMI. Skont il-valutazzjoni tal-impatt li takkumpanja l-proposta hemm potenzjal ċar għat-trasport marittimu li b’mod kosteffettiv iġib tnaqqis tal-emissjonijiet ta’ NOx. Id-deżinjazzjoni ta' NECAs fiż-żoni tal-baħar tal-UE ġġib benefiċċji ambjentali u ta’ saħħa sostanzjali

               (16)Id-Direttiva 2001/81/KE tal-Parlament Ewropew u tal-Kunsill
                  17
                tistipula li l-Kummissjoni u l-Istati Membri, skont kif xieraq, għandhom, mingħajr preġudizzju għall-Artikolu 218 tat-Trattat dwar il-Funzjonament tal-Unjoni Ewropea, ifittxu l-kooperazzjoni bilaterali u multilaterali ma’ pajjiżi terzi u organizzazzjonijiet rilevanti, bħall-Organizzazzjoni Marittima Internazzjonali (OMI) bl-għan li tittejjeb il-bażi għall-faċilitazzjonijiet ta’ tnaqqis fl-emissjonijiet.

               (17)Minn dan ta’ hawn fuq huwa ċar li l-approvazzjoni u l-adozzjoni tal-emendi għall-Anness VI tal-Konvenzjoni MARPOL jistgħu jservu ta' qafas għall-iżvilupp futur tal-leġiżlazzjoni tal-UE f’dan il-qasam.

               (18)Għanda tiġi adottata deċiżjoni tal-Kunsill abbażi tal-Artikolu 218(9) tat-TFUE sabiex tiġi stabbilita l-pożizzjoni tal-Unjoni dwar l-adozzjoni ta' dawk l-emendi.

               (19)L-Istati Membri għandhom jappoġġaw l-adozzjoni tal-emendi proposti għall-Anness VI tal-Konvenzjoni MARPOL li deżinja l-Baħar tat-Tramuntana u l-Baħar Baltiku bħala NECAs fis-70 sessjoni tal-MEPC (Ottubru 2016), u l-approvazzjoni sussegwenti tagħhom fl-MEPC 71 (Rebbiegħa 2017).

               (20)L-Unjoni la hija Membru tal-OMI u lanqas parti kontraenti tal-Konvenzjoni MARPOL. Huwa għalhekk meħtieġ li l-Kunsill jawtorizza lill-Istati Membri jesprimu l-pożizzjoni tal-Unjoni u jesprimu l-kunsens tagħhom li jintrabtu b’dawn l-emendi.

               ADOTTAT DIN ID-DEĊIŻJONI:

               Artikolu 1

               1.Il-pożizzjoni tal-Unjoni fis-70 sessjoni tal-Kumitat tal-Protezzjoni tal-Ambjent tal-Baħar tal-Organizzazzjoni Marittima Internazzjonali għandha tkun li tappoġġa l-approvazzjoni tal-emendi għall-Anness VI tal-Konvenzjoni MARPOL li jiddeżinjaw il-Baħar tat-Tramuntana u l-Baħar Baltiku bħala Żona ta’ Kontroll tal-Emissjonijiet tal-Ossidu tan-Nitroġenu.

               2.Din il-pożizzjoni għandha tkun valida wkoll għal kwalunkwe laqgħa oħra tal-MEPC tal-OMI f'każ li l-emendi ma jiġux approvati waqt is-70 sessjoni tal-Kumitat tal-Protezzjoni tal-Ambjent tal-Baħar.

               Artikolu 2

               1.Il-pożizzjoni tal-Unjoni fil-71 sessjoni tal-Kumitat tal-Protezzjoni tal-Ambjent tal-Baħar tal-Organizzazzjoni Marittima Internazzjonali għandha tkun li taqbel mal-adozzjoni tal-emendi għall-Anness VI tal-Konvenzjoni MARPOL li jiddeżinjaw il-Baħar tat-Tramuntana u l-Baħar Baltiku bħala Żona ta’ Kontroll tal-Emissjonijiet tal-Ossidu tan-Nitroġenu.

               2.Din il-pożizzjoni għandha tkun valida wkoll għal kwalunkwe laqgħa oħra tal-MEPC tal-OMI f'każ li l-emendi ma jiġux approvati waqt il-71 sessjoni tal-Kumitat tal-Protezzjoni tal-Ambjent tal-Baħar.

               Artikolu 3

               1.Il-pożizzjoni tal-Unjoni kif stipulata fl-Artikoli 1 u 2 għandha tiġi espressa mill-Istati Membri li huma membri tal-OMI billi jaġixxu b’mod konġunt fl-interess tal-Unjoni.

               2.Ir-rappreżentanti tal-Unjoni jistgħu jappoġġaw u jaqblu dwar bidliet żgħar fl-emendi msemmija fl-Artikoli 1 u 2 mingħajr deċiżjoni ulterjuri tal-Kunsill.

               Artikolu 4

               L-Istati Membri huma hawnhekk awtorizzati jagħtu l-kunsens tagħhom li jintrabtu, fl-interess tal-Unjoni, bl-emendi msemmija fl-Artikoli 1 u 2.

               Artikolu 5

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)
                  Ara wkoll: https://portal.helcom.fi/meetings/HOD 49-2015-247/MeetingDocuments/4-29 Roadmap for designating a NECA in the Baltic Sea in parallel with the North Sea.pdf

                     (2)
                  Ara:

                     http://ec.europa.eu/environment/air/clean_air_policy.htm

                     (3)
                  Id-Direttiva 2008/56/KE tal-Parlament Ewropew u tal-Kunsill tas-17 ta' Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina) (ĠU L 164, 25.6.2008, p. 19).

                     (4)
                  Id-Direttiva 2008/50/KE tal-Parlament Ewropew u tal-Kunsill tal-21 ta' Mejju 2008 dwar il-kwalità tal-arja fl-ambjent u arja iktar nadifa għall-Ewropa ĠU L 152, 11.6.2008, p. 1

                     (5)
                  L-Aġenzija Ewropea għall-Ambjent (EEA), Rapport Tekniku Nru 4/2013, The impact of international shipping on    European air quality and climate forcing – 14.3.2013, p. 38

                     (6)
                  Pereżempju, ir-Regolament (KE) Nru 715/2007 tal-Parlament Ewropew u tal-Kunsill tal-20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, ĠU L 171, 29.6.2007, p. 1 u r-Regolament (KE) Nru 595/2009 tal-Parlament Ewropew u tal-Kunsill tat-18 ta’ Ġunju 2009 dwar l-approvazzjoni tat-tip ta’ vetturi bil-mutur u magni rigward l-emissjonijiet minn vetturi heavy-duty (Euro VI) u dwar l-aċċess għal informazzjoni dwar it-tiswija u l-manutenzjoni tal-vetturi

                     (7)
                  Id-Direttiva 97/68/KE tal-Parlament Ewropew u tal-Kunsill tas-16 ta' Diċembru 1997 dwar l-approssimazzjoni tal-liġijiet tal-Istati Membri fir-rigward tal-miżuri kontra l-emissjoni ta' inkwinanti ta' gass u partikolati minn magni tal-kombustjoni interna li għandhom jiġu installati f'makkinarju mobbli mhux tat-triq ĠU L 59, 27.2.1998, p. 1.

                     (8)
                  Id-Direttiva (UE) Nru 2016/802 tal-Parlament Ewropew u tal-Kunsill tal-11 ta’ Mejju 2016 dwar tnaqqis tal-kontenut tal-kubrit f’ċerti karburanti likwidi (ĠU L132, 21.5.2016, p. 58

                     (9)
                  Id-Direttiva 2001/81/KE tal-Parlament Ewropew u tal-Kunsill tat-23 ta' Ottubru 2001 dwar  il-livelli nazzjonali massimi tal-emissjonijiet ta’ ċerti inkwinanti atmosferiċi, ĠU L 309, 27.11.2011, p. 22

                     (10)
                  Id-Deċiżjoni (UE) Nru 1386/2013 tal-Parlament Ewropew u tal-Kunsill tal-20 ta’ Novembru 2013 dwar Programm Ġenerali ta’ Azzjoni Ambjentali tal-Unjoni sal-2020, "Ngħixu tajjeb, fil-limiti tal-pjaneta tagħna", ĠU L354, 28.12.2013, p.171.

                     (11)
                  Id-Direttiva 2008/50/KE tal-Parlament Ewropew u tal-Kunsill dwar il-Kwalità tal-Arja fl-Ambjent u Arja aktar Nadifa għall-Ewropa, ĠU L 152, 11.6.2008, p. 1

                     (12)
                  L-Aġenzija Ewropea għall-Ambjent (EEA), Rapport Nru 5/2015, Kwalità tal-Ajru fl-Ewropa — rapport tal-2015, 30.11.2015, p. 30, p. 40

                     (13)
                  Id-Dokument ta’ Ħidma tal-Persunal tal-Kummissjoni Nru 531/2013, Valutazzjoni tal-Impatt li takkumpanja l-Komunikazzjoni tal-Kummissjoni dwar il-Programm għal Arja Nadifa għall-Ewropa, il-proposta għal Direttiva tal-Parlament Ewropew u tal-Kunsill dwar il-limitazzjoni tal-emissjonijiet ta’ ċertu sustanzi niġġiesa fl-arja minn impjanti tal-kombustjoni medja, il-proposta għal Direttiva tal-Parlament Ewropew u tal-Kunsill dwar it-tnaqqis ta’ emissjonijiet nazzjonali ta’ ċerti sustanzi li jniġġsu fl-arja u li temenda d-Direttiva 2003/35/KE, il-proposta għal Deċiżjoni tal-Kunsill dwar l-aċċettazzjoni tal-Emenda għall-Protokoll tal-1999 għall-Konvenzjoni tal-1979 dwar it-Tniġġis Transkonfini tal-Arja fuq Distanza Twila sabiex titnaqqas l-aċidifikazzjoni, l-ewtrofikazzjoni u l-Ożonu Troposferiku.

                     (14)
                  Id-Direttiva (UE) Nru 2016/802 tal-Parlament Ewropew u tal-Kunsill tal-11 ta’ Mejju 2016 dwar it-tnaqqis tal-kontenut tal-kubrit f’ċerti karburanti likwidi (kodifikazzjoni) (ĠU L132, 21.5.2016, p. 58

                     (15)
                  L-Aġenzija Ewropea għall-Ambjent (EEA), Rapport Tekniku Nru 4/2013, The impact of international shipping on  European air quality and climate forcing – 14.3.2013

                     (16)

                        COM(2013/0918) final

                     (17)
                  Id-Direttiva 2001/81/KE tal-Parlament Ewropew u tal-Kunsill tat-23 ta' Ottubru 2011 dwaril-livelli nazzjonali massimi tal-emissjonijiet ta’ ċerti inkwinanti atmosferiċi, ĠU L 309, 27.11.2001, p. 22